KLASA: P-348/23

URBROJ: 711-02-01/05-2024-06

Zagreb, 25. srpnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa **(„Narodne** **novine“, broj 143/21. i 36/24., u daljnjem tekstu: ZSSI), u predmetu obveznice Marije Čehko, OIB:** **……………., članice Uprave trgovačkog društva Podgorski komunalac d.o.o. do 15. svibnja 2023.,** na 56. sjednici održanoj 25. srpnja 2024., donosi sljedeću

**ODLUKU**

1. **Propustom podnošenja imovinske kartice Povjerenstvu do 31. siječnja 2023. za 2022. godinu, obveznica Marija Čehko, članica Uprave trgovačkog društva Podgorski komunalac d.o.o. do 15. svibnja 2023., počinila je povredu članka 10. stavka 4. ZSSI-a.**
2. **Za povredu iz točke I. ove izreke, obveznici Mariji Čehko izriče se opomena.**

Obrazloženje

Povjerenstvo je utvrdilo da obveznica Marija Čehko, članica Uprave trgovačkog društva Podgorski komunalac d.o.o. do 15. svibnja 2023., nije do 31. siječnja 2023. podnijela imovinsku karticu za 2022. godinu slijedom čega je protiv navedene obveznice otvoren predmet broj P-348/23 zbog moguće povrede odredbe ZSSI-a o podnošenju imovinske kartice.

U tijeku postupka izvršen je uvid u službenu bilješku od 17. studenoga 2023., Registar obveznika, Registar imovinskih kartica te očitovanje obveznice od 11. ožujka 2024.

Povjerenstvo je odlukom od 31. siječnja 2024. u odnosu na obveznicu Mariju Čehko, članicu Uprave trgovačkog društva Podgorski komunalac d.o.o. do 15. svibnja 2023., utvrdilo postojanje pretpostavki za pokretanje postupka vezano za moguću povredu odredbe članka 10. stavka 4. ZSSI-a kojom je propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznicu dopisom od 31. siječnja 2024. KLASA: Pp-348/23, URBROJ: 711-02-01/05-2024-3, obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznica je navedenu obavijest prema zaprimljenoj dostavnici zaprimila 6. ožujka 2024. te se na utvrđenja iste očitovala dopisom koji je u Povjerenstvu zaprimljen 11. ožujka 2024., a u kojem je navela da ju je pri stupanju na dužnost zatekla situacija da u Općini Podgora, koja je jedini osnivač trgovačkog društva Prigorski komunalac d.o.o., nije bilo zaposlenog pročelnika niti pravnika koji bi je upozorio na obvezu podnošenja imovinske kartice te da je sama nesvjesno zanemarila okolnost da je ZSSI u obveznike uvrstio i članove uprave trgovačkih društava kojima je osnivač jedinica lokalne samouprave. Navodi da je imovinsku karticu za 2022. godinu podnijela 24. studenoga 2023. te s obzirom na navedeno predlaže obustaviti postupak, a u slučaju kažnjavanja izreći opomenu

Uvidom u Registar obveznika koji vodi i ustrojava Povjerenstvo utvrđeno je da je Marija Čehko do 15. svibnja 2023. obnašala dužnost članice Uprave trgovačkog društva Podgorski komunalac d.o.o. kojemu je jedini osnivač Općina Podgora.

S obzirom na navedeno, a sukladno članku 3. stavku 1. točki 40. ZSSI-a, Marija Čehko bila je u obvezi postupati sukladno odredbama ZSSI-a kao obveznica u smislu istoga Zakona.

Uvidom u Registar imovinskih kartica Povjerenstvo je utvrdilo da obveznica nije do 31. siječnja 2023. podnijela imovinsku karticu za 2022. godinu već je istu podnijela 24. studenoga 2023.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznica Marija Čehko, članica Uprave trgovačkog društva Prigorski komunalac d.o.o. do 15. svibnja 2023., propustila podnijeti imovinsku karticu Povjerenstvu do 31. siječnja 2023. za 2022. godinu, već je istu podnijela 24. studenoga 2023., a kojim propustom je povrijedila odredbu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se ne radi o obveznici koja po prvi put podnosi imovinsku karticu, ali niti o obveznici protiv koje je Povjerenstvo ranije donijelo odluku kojom bi bila utvrđena povreda odredbi ZSSI-a, a posebice imajući u vidu da je obveznica imovinsku karticu za 2022. godinu podnijela 24. studenoga 2023., Povjerenstvo je utvrdilo primjerenim obveznici za povredu odredbe članka 10. stavka 4. ZSSI-a izreći sankciju iz članka 49. ZSSI-a, opomenu.

Sukladno svemu navedenom, Povjerenstvo je donijelo odluku kao pod točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Marija Čehko, osobnom dostavom

2. Objava na mrežnim stranicama Povjerenstva nakon uredne dostave obveznici

3. Pismohrana